Tisztelt Kitüntetettek! Tisztelt Politikustársaim! Kedves Vendégek! Hölgyeim és uraim!

Ünnepelni gyűltünk össze. Az ünnep, egyszerűen fogalmazva csak egy naptári időtartam. Ám olyan naptári időtartam, amely valamilyen fontos szempontból személynek, eseménynek emléket állít, vagy megemlékezik róla.

Van vallási, nemzeti, családi, de egyéb fontos, közösségi ünnep is. A közösségi ünnepek kifejezetten a közös megélések pillanatai. Közös találkozás érzelmekkel és értékekkel. A közösség erősítője. Ha úgy tetszik, megszentelt idő. Ünnepen jobban szeretünk. A közösség számára szép idők, események, értékek üzenetét menti át a jelenbe.

Ilyen ünnep a mai is. A közösség megmaradását, erősödését szolgáló történésről és személyekről emlékezik meg. Történés a városegyesítés, személyek pedig a polgárok kiválóságai.

A város és polgára egységének gondolata nem új keletű, hanem örökérvényű és egyetemes. Arisztotelész is úgy fogalmazott, hogy „a végcél az egyén és a város számára ugyanaz, mégiscsak nagyobb és tökéletesebb feladat az állam javának elérése és megőrzése.” A kisebb alkotórészek egy nagyobba olvadnak össze. Egy egész társadalmi szintű közegbe, melynek boldogulása, annak jobbá tétele célja a polgárok meghatározó többségének.

Vannak, akik ebben a nemes feladatteljesítésben többet tettek a közösségért. Őket ünnepelni és köszönteni feladata a közösségnek. Egyén és közösség egysége így válik teljessé.

Ma emlékezünk a főváros napjára, november 17-ére. A várost, benne polgárait ünnepeljük, és a polgárok sorából a legkiválóbbak közül valókat külön köszöntjük.

Tudjuk, a főváros ünnepnapja az a nap, amikor a mai értelemben vett Budapest 1873-ban de facto megalakult. 139 éve, hogy ezen a napon egyesítették Pestet, Budát, Óbudát és – amit kevesen tudnak - a Margitszigetet. Választott tisztségviselőivel pedig akkor alakult meg a főváros tanácsa.

Pest, Buda és Óbuda fővárosként való egybeforrasztásának gondolata már az egyesítés előtt jóval korábban megfogalmazódott. 1831-ben a Világ című művében használta Széchenyi a Budapest elnevezést, amivel Magyarország leendő fővárosát illette. Az 1866-ban megjelent „Buda-pesti por és sár” című írásában pedig azt fejtette ki, mit kellene tenni, hogy igazi fővárossá fejlődjön Óbuda, Buda és Pest.

Később, fokozatosan és lassan már magától értetődően használták a kor politikusai a Budapest elnevezést. 1848 tavaszára így nemcsak a reformellenzék számára vált egyértelművé, hogy az önálló magyar állam székhelyének Budapesten kell lennie. A Lánchíd megnyitása előtt 1849 júniusában maga Szemere Bertalan miniszterelnök már akkor, a forradalmi kormány idején, elrendelte a városok egyesítését, a következő indoklással:

„Miután a főváros csak úgy lesz hatalm as, ha benne egy igazgatóhatalom lesz, csak úgy lesz létében virágzó, ha törekvésében egy lélek, egy akarat által vezéreltetik, csak úgy lesz boldog, ha a külön érdekek egy közös érdekbe olvadnak fel.”

A forradalom és szabadságharc leverése után, a kiegyezés időszakában, a közigazgatás újjászervezése idején vetődött fel ismét a városok egyesítésének gondolata. Az országgyűlés, majd azt követően a főrendi ház egyöntetű döntésével megalkották a képviselők az 1872. évi XXXVI. törvényt, és ezzel megszületett Budapest.

A főváros valóságos működéséhez meg kellett választani Budapest első képviselő-testületét. 1873 szeptemberében megtartották a választásokat, melynek eredményeként a testületbe delegálta a képviselőket az akkor még csak 16 ezer választásra jogosult polgár. 1873. október 25-én a pesti Vigadó termében került sor az első közgyűlésre, ahol megválasztották Ráth Károlyt a főváros első főpolgármesterének.

1873. november 17-én Budapest főváros tanácsa átvette az ügyek vitelét a működésüket előző napon megszüntető városi tanácsoktól. Igazán ekkortól számíthatjuk Budapest megszületését.

Ez volt a történelmi háttér, amely elindította a várost Európa egyik legkorszerűbb, legmodernebb és méltán legszebb fővárossá válásában. Egy korabeli újság, a Deák-párti Reform írta vezércikkében: „Először is hidak, azután a törvény paragrafusai fognak a kettőből, illetve háromból egy várost csinálni; azután jön a polgárok szelleme, közérzülete, hogy megkoronázza a művet.”

Nem akárkik és nem akármilyen korban vélekedtek és döntöttek úgy, hogy az ország nem lehet meg erős, rangos, kitüntetett és egységes főváros nélkül. Ez a szemlélet alapvető rendező elv kell legyen ma is.

Hölgyeim és uraim!

Budapest mindig csak úgy fejlődhetett, hogy itt voltak azok a kimagasló egyéniségek és hazafias elkötelezettségű emberek, akik mikor alkottak, saját maguk munkáját a közösség javára is fordították. Eredményeik példaértékűvé lettek, mások számára követendő mintát nyújtottak. Példaképek voltak.

A példaképválasztás pszichikai igény. Manapság egyre inkább hiánycikk, így még inkább felértékelődik. Elsősorban a gyermekek, az ifjúság, de a többé-kevésbé értékválságba sodródott világban a felnőttek számára is szinté létszükséglet. Előbbieknél fejlődési szükséglet is, utóbbiaknál pedig tulajdonképpen már kialakult értékelő álláspontok megerősítésének a szükséglete. Az egyre inkább relativizáló szemlélet terjedésével sok fogalomtól torz módon elbitorolják eredeti jelentését, ez a helyzet pedig megkívánja, hogy mindennek legyen egy elsődleges jelentése. A példakép-fogalomhoz is van ilyen. Támaszt, kapaszkodót, mintát jelent számunkra. Ha úgy tetszik, az asztalra csap, és van súlya és természetes joga kimondani, hogy ez és ez követhető érték, amazt pedig esetleg ki lehet dobni a szemétbe.

Tisztelt Ünnepeltek, kedves hölgyeim és kedves barátaim, Önök ilyenek számunkra!

A ma kitüntetett tanárok, kutatók, művészek, kutatók, sportolók, közhivatalt betöltő vezetők, lelkészek példaképek, a mi példaképeink. Olyan polgárok, akik hosszú éveken, évtizedeken át kitartó munkával közösséget teremtettek és erősítenek ma is. A nekik szóló elismerés méltó kifejezése a köszönetnek. Nem egy rövid taps, nem harsány üdvrivalgás a lelátón, hanem méltó, csendes és közösségi elismerése a színvonalak és tartalmas munkának. Egyszerűbben fogalmazva. Tisztelet és hála.

Tisztelt Díjazottak!

Maradandót alkotni nehéz. Talán nehezebb, mint valaha. Kevesebb a pénz, és az anyagi javakért folytatott könyörtelen küzdelem, az egoizmus el is embertelenítette a világot. Nemcsak a boldogulásunkért, de önbecsülésünkért is küzdenünk kell, a nemzetközi porondon is. Az ilyen körülmények nem kedveznek sem a művészeknek, sem a tudománynak, még a sportban is nehezebb célba jutni. Szűkös esztendőkben éppen ezért nagyobb a szükség olyan példamutató helytállásokra, amelyek megmutatják, hogy a közösség összetartása védelmet, bátorítást és erőt ad. Erkölcsi kötelességünk ezt táplálni, a hazánkkal, a városunkkal, önmagunkkal szemben.

Közösségerősítő, lélekerősítő munkáért mondok Önöknek a főváros és a magam nevében köszönetet. Gratulálunk elért eredményeikhez, és köszönjük Önöknek, hogy tetteikkel, erkölcsi vállalásukkal folytonosan építenek. Elsősorban a fővárost, Budapestet teszik ezzel gazdagabbá. Kérem, segítsenek nekünk a jövőben is!

Engedjék meg, hogy egészséget, sok erőt és rendíthetetlen hitet kívánjak további életükhöz és munkájukhoz. Szívből gratulálok valamennyiüknek! Budapest büszke Önökre és hálás Önöknek.